BESLUTNING OM GENNEMFØRELSEN AF LOVGIVNINGSPROGRAMMET OG ANDRE AKTIVITETER I 1995 OG OM KOMMISSIONENS ARBEJDSPROGRAM FOR 1996 (96/C 282/04)

EUROPA-PARLAMENTET,

- der henviser til forretningsordenens artikel 49,

- der henviser til rapporten om gennemførelse af Kommissionens arbejdsprogram i 1995 (KOM(95) 0513),

- der henviser til Kommissionens arbejdsprogram for 1996 (KOM(95) 0512),

- der henviser til redegørelsen den 12. december 1995 fra Kommissionens formand og drøftelsen herom,

A. der henviser til, at lovgivningsprogrammet er et uundværligt interinstitutionelt redskab til åbent og effektivt at planlægge Unionens aktiviteter under overholdelse af subsidiaritetsprincippet,

I. hvad angår vurderingen af arbejdsprogrammet for 1995

1. glæder sig over, at Kommissionen for første gang har fremlagt en rapport om gennemførelsen af sit arbejdsprogram for 1995, men minder om, at den også skal tage hensyn til de prioriteringer, der er fastlagt i den fælles erklæring fra Parlamentet og Kommissionen og i Rådets erklæring;

2. konstaterer, at programmet for 1995 tydeligvis kun er blevet gennemført delvist, og beklager, at Kommissionen ikke har gjort brug af sin initiativret og har foreslået Rådet og Parlamentet at sætte gang i forslagenes viderebehandling;

II. hvad angår arbejdsprogrammet for 1996

3. godkender arbejdsprogrammet og mener, at princippet om »at handle mindre for bedre at kunne handle bedre« betyder, at Kommissionen grundlæggende forbedrer kontrollen med fællesskabsrettens anvendelse;

4. fastsætter herved sine politiske prioriteter og anmoder om, at lovgivningsprogrammet suppleres med følgende foranstaltninger:

A) beskæftigelse, øget samhørighed og vækst

- samlet aktionsplan for gennemførelse af hvidbogens kapitel 10 og de prioriterede foranstaltninger, der vedtoges i Essen

- forslag om et juridisk grundlag for budgetposten vedrørende beskæftigelse og vækst

- ændring af direktiv 76/207/EØF om ligebehandling af mænd og kvinder, for så vidt angår adgang til beskæftigelse

- undersøgelse af følgerne for beskæftigelsen af anvendelse af nedsatte momssatser

- konkrete forslag til opfølgning af aftalen mellem Parlamentets Udvalg om Sociale Anliggender og Kommissionens GD V om indholdet af det sociale program på mellemlang sigt for 1995-1997

- anvendelse af socialprotokollen i forbindelse med forslag, der ikke kan realiseres i henhold til den almindelige lovgivningsprocedure

- forelæggelse af en aktionsplan for uddannelses- og undervisningspolitikken (jf. Det Europæiske Råd i Essen)

- forslag om integration af de små og mellemstore virksomheder og landdistrikterne i informationssamfundet

- en politik for integreret udvikling i landdistrikterne og en afbalanceret politik til bevarelse af fiskeressourcerne og omlægningsforanstaltninger

- konkrete forslag, der kan føre til vedtagelse af en endelig og effektiv momsordning

- forslag, der kan føre til oprettelse af et særligt kapitalmarked for små og mellemstore virksomheder

- forslag fra Kommissionen i henhold til EF-traktatens artikel 103, stk. 5, 104 C, stk. 14, og artikel 109 samt i henhold til artikel 6 i protokollen om konvergenskriterierne

- årlig beretning om industripolitikken i tilknytning til de årlige beretninger om den økonomiske situation, det indre marked og konkurrencepolitikken

B) borgernes Europa

- forberedelse af Fællesskabets tiltrædelse af den europæiske konvention til beskyttelse af menneskerettigheder og grundlæggende frihedsrettigheder

- forslag til direktiv om forbrugernes adgang til domstolene for at lette afvikling af retstvister på tværs af grænserne

- forslag til direktiv om afvikling af skadesager efter færdselsuheld uden for skadelidtes hjemland, jf. EF-traktatens artikel 138 B, i overensstemmelse med Parlamentets beslutning af 26. oktober 1995 (1) om afvikling af skadessager efter færdselsuheld uden for skadelidtes hjemland

- forslag til Rådets direktiv om samordning af de retlige og administrative bestemmelser om omstrukturering af og betalingsstandsning (konkurs) for virksomheder, der driver forretning i flere medlemsstater

- hvidbog om beskyttelse og fremme af det offentliges funktioner

- gennemførelse af meddelelsen om, hvorledes man lovgiver bedre, især hvad angår forenkling af fællesskabsretten og dennes kodificering

- Kommissionens initiativer vedrørende borgernes ret til oplysninger og offentlig adgang til Den Europæiske Unions institutioners dokumenter; oprettelse af et offentligt register over alle de personer, som Kommissionen har rådført sig med, eller som har givet deres mening til kende om lovgivningsmæssige forslag

- Kommissionens afgørelse om anvendelse af traktatens artikel 171 om gennemførelse af Domstolens domme

- forslag, der giver Kommissionen mulighed for ensidigt at standse udbetaling af støtte som led i enhver fællesskabspolitik, når medlemsstater i modstrid med traktatens artikel 209 A ikke beskytter Unionens finansielle interesser

- meddelelse fra Kommissionen om foranstaltninger til bekæmpelse af bedrageri i forbindelse med Fællesskabets transitordning

- ændring af forordningerne om økonomisk forvaltning af programmer som PHARE, TACIS og MEDA for at forbedre kontrollen og skabe åbenhed omkring licitationer og kontrakter

- en fælles handlingsplan til bekæmpelse af racisme, fremmedhad og antisemitisme og mod revisionistiske handlinger, hvorved holocaust benægtes

- forslag til gennemførelse af artikel K.9 i traktaten om Den Europæiske Union, navnlig med hensyn til asyl og indvandring

C) miljø, forskning, energi og transport

- revision af femte handlingsprogram på miljøområdet efter proceduren, jf. EF-traktatens artikel 130 S, stk. 3

- forslag til direktiv om beskyttelse af jordbunden, som skal indeholde strenge regler om beskyttelse mod forurenende stoffer og om bæredygtig forvaltning af jordbunden (anvendelse af jordoverfladen, erosion, komprimering)

- global strategi i forbindelse med klimaforandringerne som led i de forpligtelser, der blev indgået under konferencerne i Rio og Berlin, hvilket indebærer dels udarbejdelse af foranstaltninger i Unionen, dels foranstaltninger med henblik på iværksættelse af en pilotfase for en fælles aktion med udviklingslandene

- forslag til direktiv om forebyggelse og afhjælpning af miljøskader, jf. EF-traktatens artikel 138 B i overensstemmelse med Parlamentets beslutning af 20. april 1994 (2) om forebyggelse af afhjælpning af miljøskader

- hvidbog om kontrol og gennemførelse af Fællesskabets miljølovgivning, herunder indførelse af sanktioner

- forslag om et økomærke til støtte og fremme af landbrugsprodukternes og fødevarernes kvalitet

- meddelelse om koordination mellem forskning, industri, konkurrenceevne og beskæftigelse

- skridt til inddragelse af Parlamentet i task force-programmer inden for forskning og industri, herunder finansieringen heraf

- foranstaltninger for at fremme udvikling af transportformer og -teknik med reduceret indvirkning på miljøet og indeholdende energibesparelsesmuligheder

- endelig gennemførelse af transportpolitikken, navnlig dens sociale og sikkerhedsmæssige aspekter, bl.a. arbejdstid, EUROS-registret for fællesskabsflåden, kontrol med lufttrafikken, samt undersøgelse af de økonomiske og sociale følger af liberaliserings- og dereguleringspolitikken

- anden handlingsplan til fremme af turismen

D) styrkelse af Europas globale nærværelse

- specifik aktion til støtte for fredsprocessen i Mellemøsten

- aktioner med henblik på at forberede Den Europæiske Union på den kommende udvidelse med landene i Central- og Mellemeuropa, analyse af følgevirkninger af samarbejdsprogrammer inden for landbrug, økonomi, miljø, energi (bl.a. nuklear sikkerhed), kultur og politik

- aktioner til forberedelse af Den Europæiske Unions udvidelse med Cypern og Malta

- aktioner med henblik på at styrke Unionens rolle, herunder oprettelse af centret til forebyggelse af kriser i Unionen

- aktioner til fremme af Unionens udviklingspolitik under hensyntagen til folkenes grundlæggende økonomiske og sociale behov samt fremme af menneskerettighederne

- aktioner med sigte på overholdelse af ILO-kriterierne i forbindelse med internationale aftaler og bekæmpelse af social dumping og miljødumping

- hvidbog om den europæiske udenrigspolitik og sikkerhedspolitik

- hvidbog, der skal sikre respekten for menneskerettighederne i Unionens forbindelser med tredjelande

- inddragelse af Europa-Parlamentet i udformningen og iværksættelsen af Atlantstrategien

III. hvad angår proceduren

5. anmoder Kommissionen om at overholde sin pligt til at forelægge sit arbejdsprogram for det efterfølgende år i oktober måned og at supplere det med en angivelse af retsgrundlag og forventet forelæggelsestidspunkt for de forskellige forslag, således at parlamentsudvalgenes planlægning lettes;

6. insisterer på, at Kommissionens lovgivningsprogram skal omfatte Parlamentets initiativer, der er vedtaget i henhold til EF-traktatens artikel 138 B;

7. ønsker, at Kommissionen mere systematisk gør brug af sin initiativret, og at Europa-Parlamentet orienteres regelmæssigt, jf. artikel K.3, stk. 2, og J.9, i traktaten om Den Europæiske Union;

8. fordømmer Kommissionens opsplittelse af lovgivningsinitiativer på områder, hvor en samlet strategi ville være at foretrække, som f.eks. i forbindelse med informationssamfundet;

9. kræver, at Kommissionen kun påregner at anvende EF-traktatens artikel 90, stk. 3, i ekstraordinære tilfælde og efter at have hørt Parlamentet, og at den afstår fra at anvende denne artikel på alle områder i forbindelse med udarbejdelse af direktiver;

10. opfordrer Det Europæiske Råd og Rådet til inden årets udgang at meddele det følgende års prioriteter samt at indlede en nærmere dialog med Parlamentet;

11. foreslår en koordinering af forelæggelsen af de forskellige beretninger og meddelelser om arbejdet med Unionens videreudvikling (især unionstraktatens artikel D, J.7 og K.6 samt EF-traktatens artikel 156), således at fællesskabsinstitutionerne som led i en fælles årlig drøftelse kan fastlægge de store generelle politiske retningslinjer;

12. pålægger sin formand på dette grundlag sammen med Kommissionens formand og ved inddragelse af Rådets formandskab hurtigst muligt at nå frem til en aftale om årslovgivningsprogrammet for 1996;

13. pålægger sin formand at sende denne beslutning til Kommissionen, Det Europæiske Råd, Rådet, de nationale parlamenter, Regionsudvalget og Det Økonomiske og Sociale Udvalg.

(1) Protokollen af denne dato, del II, punkt 3.

(2) EFT nr. C 128 af 9. 5. 1994, s. 165.